KOMISSION PÄÄTÖS,

annettu 6 päivänä tammikuuta 2012,

Euroopan yhteisön perustamissopimukseen liitetyn liiallisia alijäämiä koskevasta menettelystä tehdyn pöytäkirjan soveltamisesta annetun neuvoston asetuksen (EY) N:o 479/2009 mukaisesti komissiota avustavia kansantalouden tilinpidon asiantuntijoita koskevista säännöistä ja menettelyistä

(tiedoksiannettu numerolla K(2011) 9973)

(2012/20/EU)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon Euroopan yhteisön perustamissopimukseen liitetyn liiallisia alijäämiä koskevasta menettelystä tehdyn pöytäkirjan soveltamisesta 25 päivänä toukokuuta 2009 annetun neuvoston asetuksen (EY) N:o 479/2009 (1) ja erityisesti sen 12 artiklan 1 kohdan,

sekä katsoo seuraavaa:

Asetuksessa (EY) N:o 479/2009 säädetään, että komission (Eurostatin) on arvioitava liiallisia alijäämiä koskevassa menettelyssä käytettävien tietojen laatu muun muassa menetelmiä koskevien tarkastuskäyntien avulla. Tällaisten tarkastuskäyntien tekemisessä komissiota (Eurostatia) voisivat avustaa kansantalouden tilinpidon asiantuntijat.

On tarpeen vahvistaa asiantuntijoiden valintaa, heidän työskentelyään koskevia järjestelyjä sekä rahoituksen yksityiskohtia koskevat säännöt ja menettelyt, ja samalla on otettava huomioon asiantuntijoiden asianmukainen jakautuminen jäsenvaltioiden kesken ja noudatettava asiantuntijoiden vuorottelua jäsenvaltioiden välillä,

ON HYVÄKSYNYT TÄMÄN PÄÄTÖKSEN:

1 artikla

Säännöt ja menettelyt, jotka koskevat asetuksen (EY) N:o 479/2009 12 artiklan 1 kohdan nojalla komissiota (Eurostatia) jäsenvaltioihin suuntautuvilla tarkastuskäynneillä avustavien kansantalouden tilinpidon asiantuntijoiden valintaa, heidän työskentelyään koskevia järjestelyjä sekä kyseessä olevien tarkastuskäyntien kustannusten jakoa komission ja kunkin asiantuntijan sellaisen kansallisen viranomaisen välillä, joka vastaa liiallista alijäämää koskevan menettelyn raportoinnista, vahvistetaan tämän päätöksen liitteessä.

2 artikla

Tätä päätöstä sovelletaan asetuksen (EY) N:o 479/2009 12 artiklan 1 kohdassa tarkoitettuun apuun, jota annetaan 1 päivästä tammikuuta 2012.

3 artikla

Tämä päätös on osoitettu kaikille jäsenvaltioille.

(1) EUVL L 145, 10.6.2009, s. 1.

LIITE

1. Kansantalouden tilinpidon asiantuntijoiden luettelo

Komissio (Eurostat) pitää kansantalouden tilinpidon asiantuntijoista luetteloa, joka laaditaan liiallisia alijäämiä koskevan menettelyn raportoinnista vastaavien kansallisten viranomaisten toimittamien ehdotusten pohjalta. Luetteloa päivitetään säännöllisesti.

2. Kansantalouden tilinpidon asiantuntijan määrittely

Kansantalouden tilinpidon asiantuntijoiden on oltava erikoistuneita liiallisia alijäämiä koskevan menettelyn raportointiin ja tilastointiin. Heidän on avustettava liiallisia alijäämiä koskevaan menettelyyn erikoistuneita komission asiantuntijoita jäsenvaltioon tehtävien tarkastuskäyntien yhteydessä. Tällöin kansantalouden tilinpidon asiantuntijoiden on suoritettava tehtävänsä riippumattomasti, eivätkä he saa edustaa jäsenvaltionsa näkökantoja.

3. Asiantuntijoiden valitseminen

Komissio (Eurostat) valitsee tarpeelliseksi katsotuissa tapauksissa poikkeuksellisia tarkastuskäyntejä varten yhden tai useamman kansallisen asiantuntijan, joka työskentelee tarkastuskäynnin yhteydessä komission omien asiantuntijoiden rinnalla. Asiantuntijat on valittava luettelosta siten, ettei samaa asiantuntijaa valita tekemään tarkastuskäyntejä useammin kuin kolme kertaa kolmen vuoden kuluessa.

4. Liiallisia alijäämiä koskevan menettelyn raportoinnista vastaavan kansallisen viranomaisen kustannusten korvaaminen

Matkakuluina, päivittäisenä majoituskorvauksena ja kiinteämääräisenä päivärahana korvattava määrä on laskettava komission ulkopuolisille kutsutuille asiantuntijoille annettavia korvauksia koskevista säännöistä 5 päivänä joulukuuta 2007 tehdyn komission päätöksen (1) mukaisesti.

5. Luottamuksellisuus

Ennen tarkastuskäyntiä asiantuntijan, joka työskentelee komission asiantuntijoiden rinnalla, on allekirjoitettava tarkastuskäynnin sisällön, ajankohdan ja käytännön järjestelyjen luottamuksellisuutta koskeva lausuma.

(1) K(2007) 5858.